Petrus & Johanita Schietekat – Troue van die jaar kompetisie
Petrus & Johanita Schietekat
Uiteindelik breek ons groot dag aan op 3 Augustus 2019. Die mooiste weer waarvoor ons kon vra – na die vorige aand se ysige wind…
Ek, die bruid, kon al van 04:00 af nie slaap nie en gaan skryf my toespraak al vir die hoeveelste keer oor.
Om 15:30 klim ek uit die troukar, geparkeer op die nou bospaadjie waarlangs ek moet stap. Die bos-troue waarvan ek al so lankal droom. Die trane sit vlak. My hart klop in my keel. My bruidsmeisie, beste vriendin, se ek moet diep asem haal en sê: “glimlag asseblief as jy in die paadjie afstap. Glo my net, dit maak beter fotos as n rooi gehuilde gesig”.
Ek begin stap en sien al die mense. My trane sluk ek terug en besluit om na goeie raad te luister – en ek glimlag. My Pa neem my aan my arm. Eers stap my 2 pragtige seuns, daarna Candice… en toe begin ek en my Pa stap…. Ek sien my bruidegom, Petrus, en alles wat verder gebeur het was soos een ongelooflike mooi droom. Ons was uiteindelik Mnr. en Mev. Schietekat.
Absoluut alles het perfek afgeloop (al was dit nie alles perfek nie). Ons het ons dag saam met ons naaste familie en goeie vriende gedeel. Net 50 mense, maar dit was ons 50 harts-mense!!
Vir Petrus was 2019 een massiewe GROOT jaar. Op 1 Junie 2019 het hy 40 geword, 1 Julie 2019 het hy sy eie besigheid begin en op 3 Augustus 2019 is ons getroud – hy was nog nie voorheen getroud nie.
Ons kon nie nou bekostig om op honeymoon te gaan nie. Die troue op sigself was n groot uitgawe (as mens so laat in jou lewe trou, betaal jy maar self die meeste uitgawes), maar dit is ook nie maklik om n eie besigheid te begin nie. Dit het maar sy eie uitdagings en uitgawes. Ons het dus saam besluit dat ons op n latere stadium op honeymoon sal gaan.
Deur hierdie kompetisie te wen, sal dit dus vir ons die honeymoon gee wat ons nog nie kon hê nie!
Venue: Panorama Wedding Venue – Franskraal
Hare & Grimering: Michelle Rossouw en Leandri Schietekat
Troukoek: Anel Botha
Fotograaf: Sonja Walker van Captured Photography
DJ: Leon Carstens
Spitbraai van skaap: Oom Hannes
Bykosse en nagereg: Panorama Wedding Venue